31998R2121
L 268/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2121/98 AL COMISIEI
din 2 octombrie 1998
privind stabilirea regulilor detaliate pentru aplicarea regulamentelor (CEE) nr. 684/92 și (CE) nr. 12/98 ale Consiliului privind documentele pentru transportul călătorilor cu autocarul și autobuzul
(Text cu relevanță SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 684/92 al Consiliului din 16 martie 1992 privind regulile comune pentru transportul internațional de călători cu autocarul și autobuzul (1), modificat prin Regulamentul (CE) nr. 11/98 (2), în special articolul 2 punctul 3.4 și articolul 5 alineatul (4), articolul 6 alineatul (2), articolul 11 alineatul (5) și articolul 13 alineatul (3),
având în vedere Regulamentul (CE) nr. 12/98 al Consiliului din 11 decembrie 1997 privind stabilirea condițiilor sub care operatorii de transport nerezidenți pot să presteze servicii interne de transport rutier de călători în interiorul unui stat membru (3), în special articolul 6 alineatele (2) și (3) și articolul 7 alineatul (1),
în urma consultării comitetului înființat prin articolul 10 din Regulamentul (CE) 12/98,
(1)
întrucât articolul 4 alineatul (4) din Regulamentul (CEE) nr. 684/92 prevede că serviciile regulate și anumite servicii regulate speciale sunt supuse autorizării;
(2)
întrucât articolul 11 alineatul (1) din regulamentul menționat afirmă că serviciile ocazionale trebuie să se desfășoare sub acoperirea unei foi de parcurs;
(3)
întrucât articolul 13 alineatul (1) din regulamentul menționat prevede ca activitățile de transport în cont propriu trebuie să fie supuse unui sistem de certificate;
(4)
întrucât trebuie să fie stabilite reguli care să guverneze folosirea foii de parcurs menționate în articolul 11 din regulamentul menționat și mijloacele de a comunica statelor membre implicate numele transportatorilor ce desfășoară aceste servicii și ale punctelor de legătură în trafic;
(5)
întrucât Comisia adoptă Regulamentul (CEE) nr. 1839/92 din 1 iulie 1992 privind stabilirea regulilor detaliate privind aplicarea Regulamentului (CEE) nr. 684/92 al Consiliului privind documentele pentru transportul internațional de călători (4), modificat ultima dată prin Tratatul privind aderarea Austriei, a Finlandei și a Suediei; întrucât acest regulament a fost modificat prin Regulamentul (CEE) 2944/93 (5), pentru a standardiza, din motive de simplitate, documentele de control pentru serviciile navetă cu cazare și pentru serviciile ocazionale;
(6)
întrucât Regulamentul (CE) nr. 11/98 a eliminat conceptul de servicii navetă și a simplificat definiția serviciilor ocazionale, eliminând conceptul de servicii ocazionale reziduale;
(7)
întrucât, din motive de simplificare, este necesar să se standardizeze foaia de parcurs pentru serviciile ocazionale internaționale și pentru servicii ocazionale sub forma cabotajului, prevăzută în Regulamentul (CE) nr. 12/98;
(8)
întrucât foaia de parcurs folosită ca un document de control în cadrul serviciilor regulate speciale sub forma cabotajului trebuie să fie completată sub forma unei declarații lunare;
(9)
întrucât, din motive de transparență și simplificare, toate modelele de documente stabilite de către Regulamentul (CEE) nr. 1839/92 ar trebui să fie adaptate noului cadru de reglementare aplicabil serviciilor de transport internațional cu autocarul și autobuzul și acest regulament trebuie să fie înlocuit de către prezentul regulament;
(10)
întrucât statele membre au nevoie de timp pentru a tipări și distribui noile documente;
(11)
întrucât transportatorii trebuie, între timp, să poată continua să folosească documentele prevăzute în Regulamentul (CEE) nr. 1839/92 și Regulamentul (CEE) nr. 2454/92 al Consiliului (6), modificat în consecință pentru a lua în considerare Regulamentele (CEE) nr. 684/92 și (CE) nr. 12/98,
ADOPTĂ PREZENTUL REGULAMENT:
CAPITOLUL I
DOCUMENT DE CONTROL - FOAIE DE PARCURS
Articolul 1
(1) Documentul de control - foaie de parcurs pentru serviciile ocazionale menționate la punctul 3.1 din articolul 2 din Regulamentul (CEE) nr. 684/92 trebuie să fie conform modelului din Anexa I la prezentul regulament.
(2) Documentul de control - foaie de parcurs pentru serviciile ocazionale menționate la punctul 3 din articolul 2 din Regulamentul (CE) nr. 12/98 trebuie să fie conform modelului din Anexa I la prezentul regulament.
(3) Foile de parcurs sunt în carnete de 25 de foi, în duplicat și detașabile. Fiecare carnet are un număr. Foile sunt numerotate de la 1 la 25. Coperta carnetului trebuie să fie conform modelului din Anexa II la prezentul regulament. Statele membre iau toate măsurile necesare pentru a adapta aceste cerințe la prelucrarea computerizată a foilor de parcurs.
Articolul 2
(1) Carnetul prevăzut la articolul 1 alineatul (3) trebuie să fie completat pe numele transportatorului; acesta nu poate fi transferat.
(2) Foaia de parcurs este completată cu litere lizibile și care nu pot fi șterse, fie de către transportator, fie de către șofer, pentru fiecare parcurs înaintea plecării. Este valabilă pentru întreaga călătorie.
(3) Originalul foii de parcurs trebuie să fie păstrat în vehicul pe durata întregii călătorii la care se referă. O copie este păstrată la sediul companiei.
(4) Transportatorul este responsabil pentru păstrarea foilor de parcurs.
Articolul 3
În cazul unui serviciu ocazional internațional furnizat de către un grup de transportatori ce acționează în contul aceluiași contractant, care poate include călători ce fac o legătură în trafic cu un transportator diferit al aceluiași grup, originalul foii de parcurs trebuie păstrat în vehiculul ce prestează serviciul. O copie a foii de parcurs este păstrată la sediul fiecărui transportator.
Articolul 4
(1) Copiile foilor de parcurs folosite ca documente de control pentru servicii ocazionale sub forma cabotajului în conformitate cu articolul 6 din Regulamentul (CE) nr. 12/98 trebuie înapoiate de către transportator autorității sau agenției competente din statul membru de reședință, în conformitate cu procedurile ce urmează a fi stabilite de către acea autoritate sau agenție.
(2) În cazul unor servicii regulate speciale sub forma cabotajului în conformitate cu articolul 3 din Regulamentul (CE) nr. 12/98, foaia de parcurs stabilită în Anexa I la prezentul regulament se completează sub forma unei declarații lunare și se înapoiază de către transportator autorității sau agenției competente din statul membru de reședință, în conformitate cu procedurile ce urmează a fi stabilite de către acea autoritate sau agenție.
Articolul 5
Foaia de parcurs îl împuternicește pe deținător, pe durata unui serviciu ocazional internațional, să desfășoare călătorii locale într-un alt stat membru decât cel în care este stabilit transportatorul, în conformitate cu condițiile stabilite la articolul 12 alineatul (12) din Regulamentul (CEE) nr. 684/92. Călătoriile locale sunt introduse pe foile de parcurs înainte de plecarea vehiculului în călătoria avută în vedere. Originalul foii de parcurs este păstrat la bordul vehiculului pe durata călătoriei locale.
Articolul 6
Documentul de control trebuie prezentat oricărui agent de control la cerere.
CAPITOLUL II
AUTORIZAȚII
Articolul 7
(1) Cererea pentru autorizații de servicii regulate și servicii regulate speciale supuse autorizării trebuie să fie conformă modelului din Anexa III.
(2) Cererea de autorizare trebuie să conțină următoarele informații:
(a)
orarul;
(b)
baremurile tarifare;
(c)
o copie legalizată, conformă cu originalul, a licenței comunitare pentru transportul internațional de călători cu autocarul și autobuzul contra cost, prevăzută în articolul 3 litera (a) din Regulamentul (CEE) nr. 684/92;
(d)
informații referitoare la tipul și volumul serviciului pe care solicitantul plănuiește să îl furnizeze, în cazul unei cereri de a crea un serviciu, sau care a fost furnizat, în cazul unei cereri pentru reînnoirea unei autorizații;
(e)
o hartă la o scară convenabilă, pe care sunt marcate ruta și punctele de oprire unde sunt îmbarcați sau debarcați călătorii;
(f)
un orar de mers, pentru a permite verificarea respectării legislației comunitare privind timpul de conducere și de odihnă.
(3) Solicitanții oferă orice alte informații pe care le consideră relevante sau care sunt cerute de către autoritatea emitentă în sprijinul cererii lor.
Articolul 8
(1) Autorizațiile trebuie să fie conform modelului din Anexa IV.
(2) Fiecare vehicul care prestează un serviciu supus autorizării trebuie să aibă la bord o autorizație sau o copie certificată de către autoritatea emitentă.
CAPITOLUL III
CERTIFICATE
Articolul 9
(1) Certificatele pentru operațiunile de transport în cont propriu, definite la punctul 4 din articolul 2 din Regulamentul (CEE) nr. 684/92, sunt conforme modelului din Anexa V la prezentul regulament.
(2) Întreprinderile care solicită un certificat furnizează autorității emitente o dovadă sau o asigurare că au fost îndeplinite condițiile stabilite la punctul 4 din articolul 2 din Regulamentul (CEE) nr. 684/92.
(3) Fiecare vehicul care desfășoară un serviciu supus unui sistem de certificate păstrează la bord pe durata călătoriei un certificat sau o copie legalizată, conformă cu originalul, care este prezentată agenților de control la cerere.
(4) Certificatele sunt valabil pentru maxim cinci ani.
CAPITOLUL IV
COMUNICAREA DATELOR STATISTICE
Articolul 10
Datele asupra transportului de cabotaj menționate în articolul 7 din Regulamentul (CE) nr. 12/98 trebuie comunicate sub formă de tabel, în conformitate cu modelul din Anexa VI la prezentul regulament.
CAPITOLUL V
DISPOZIȚII TRANZITORII ȘI FINALE
Articolul 11
Regulamentul (CEE) nr. 1839/92 se abrogă începând cu 31 decembrie 1999.
Articolul 12
Statele membre pot autoriza folosirea foilor de parcurs, a cererilor de autorizare, a autorizațiilor și certificatelor redactate în conformitate cu Regulamentul (CEE) nr. 1839/92 și cu Regulamentul (CEE) nr. 2454/92, până cel târziu la 31 decembrie 1999, cu condiția ca acestea să fie modificate lizibil, indelebil și adecvat în măsura în care este necesar, pentru a fi în conformitate cu prevederile Regulamentelor (CEE) nr. 684/92, (CE) nr. 12/98 și ale prezentului regulament.
Celelalte state membre acceptă aceste documente pe teritoriul lor până la 31 decembrie 1999.
Articolul 13
Statele membre iau măsurile necesare pentru a aplica prezentul regulament și informează imediat Comisia în legătură cu aceasta.
Articolul 14
Prezentul regulament intră în vigoare la a treia zi de la data publicării în Jurnalul Oficial al Comunităților Europene.
Se aplică de la 11 decembrie 1998, cu excepția articolului 1 alineatul (2), articolelor 4 și 10, care se aplică de la 11 iunie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 octombrie 1998.